***The Secret Six*** er en amerikansk kriminalfilm fra 1931, regissert av George W. Hill og produsert av Metro-Goldwyn-Mayer. I hovedrollene spiller Wallace Beery, Lewis Stone, Johnny Mack Brown, Jean Harlow og Marjorie Rambeau. Filmen handler om en gruppe gangstere som selger alkohol i forbudstiden. Manus er skrevet av Frances Marion.

Handling
--------

Jean Harlow og Clark Gable i *The Secret Six*.
I forbudstiden arbeider Louis «Louie» Scorpio (Wallace Beery) på et slakteri. Han blir rekruttert av kameraten Johnny Franks (Ralph Bellamy) til en gjeng spritsmuglere, ledet av Richard «Newt» Newton (Lewis Stone). Under en konfrontasjon med gjengen til rivalen Joe Colimo (John Miljan) dreper Johnny broren til Colimo. Da Colimo oppsøker Newt for å få utlevert morderen, hevder Johnny at Scorpio er den skyldige. Scorpio blir forsøkt drept, men overlever. Da han innser at Johnny sviktet ham, skyter han sin tidligere kamerat i ryggen. Johnnys venninne Peaches (Marjorie Rambeau) blir hysterisk over at han ble drept. De to journalistene Hank Rogers (Johnny Mack Brown) og Carl Luckner (Clark Gable) er ute etter en god historie om drapet. Scorpio betaler vakre Anne Courtland (Jean Harlow) for å holde tankene deres på andre ting.

Etter hvert får Scorpio stadig større makt. Han bidrar til at Nick «The Gouger» Mizoski (Paul Hurst), en i gjengen, velges som borgermester. Deretter beordrer han drapet på Colimo og tar over territoriet hans. Hank og Anne har blitt forelsket, men han avbryter forholdet da han finner ut at hun jobbet for Scorpio. Carl fortsetter kontakten med gangsterne, ettersom han i all hemmelighet samarbeider med Secret Six, en elitegruppe i politiet, med å samle bevis mot Scorpio. Hank prøver også å samle bevis mot Scorpio, men ender opp med å bli drept. Scorpio blir tiltalt for drapet og både Anne og «Dummy» Metz (Murray Kinnell), en av lakeiene hans, vitner mot ham. Han blir likevel frikjent, etter å ha bestukket juryen. Ikke lenge etter har politiet nok bevis til å slå til mot Scorpio og gjengen hans. Scorpio dreper Newt, da han tror at han skal stikke av med pengene, og flykter hjem til Peaches. Hun lurer ham inn i et skap og overleverer ham til politiet. Både Scorpio og resten av gangsterne ble funnet skyldige og dømt til døden.

Medvirkende
-----------

* Wallace Beery som Louis «Louie» Scorpio
* Lewis Stone som Richard «Newt» Newton
* Johnny Mack Brown som Hank Rogers
* Jean Harlow som Anne Courtland
* Marjorie Rambeau som Peaches
* Paul Hurst som Nick «The Gouger» Mizoski
* Clark Gable som Carl Luckner
* Ralph Bellamy som Johnny Franks
* John Miljan som Smilende Joe Colimo
* DeWitt Jennings som politisjef Donlin
* Murray Kinnell som «Dummy» Metz
* Fletcher Norton som Jimmy Delano
* Louis Natheaux som Eddie
* Frank McGlynn sr. som dommer
* Theodore von Eltz som statsadvokat Keeler

Mottakelse
----------

Mordaunt Hall i *The New York Times* beskrev regien som «fantastisk» og dialogen som «ganske godt skrevet». Skuespillerne fikk ros for deres innsats og Beerys bruk av en «naturlig komikk i scenene sine» ble trukket frem. Thornton Delehanty i *New York Post* mente filmen var «usedvanlig godt regissert», mens Bland Johaneson i *New York Daily Mirror* beskrev den som «virkelig spennende».

Referanser
----------

1. ↑  «*THE SECRET SIX* (A)» **(engelsk)**. British Board of Film Classification. 29. juli 1931. Arkivert fra originalen 14. september 2016.
2. 1 2  *The Eddie Mannix Ledger* **(engelsk)**. Los Angeles: Margaret Herrick Library, Center for Motion Picture Study.
3. ↑  Hall, Mordaunt (2. mai 1931). «THE SCREEN; Racketeers Routed. Romance and Murder. A Murder Mystery. Buffoonery on the Rhine.». *The New York Times* **(engelsk)**. Arkivert fra originalen 23. juli 2016.
4. ↑  Conway, Michael; Ricci, Mark (1965). *The Films of Jean Harlow* **(engelsk)**. Cadillac Publishing Co. s. 41.

Eksterne lenker
---------------

* (en) *The Secret Six* på Internet Movie Database Rediger på Wikidata

* (en) *The Secret Six* på AllMovie Rediger på Wikidata

* (fr) *The Secret Six* på Allociné Rediger på Wikidata

* (nl) *The Secret Six* på MovieMeter Rediger på Wikidata

* (en) *The Secret Six* på Turner Classic Movies Rediger på Wikidata

* (en) *The Secret Six* på American Film Institute Rediger på Wikidata

* (en) *The Secret Six* på Rotten Tomatoes Rediger på Wikidata

Portal: Film